
PËR PËRCAKTIMIN E AFATIT, TË PËRMBAJTJES DHE TË MËNYRËS SË NJOFTIMIT PUBLIK PËR PROCEDURAT E KALIMIT TË SË DREJTËS SË PRONËSISË MBI TRUALLIN SHTETËROR, NË ZONAT ME PËRPARËSI TURIZMIN
 
Në mbështetje të nenit 100 të Kushtetutës dhe të pikës 2 të nenit 6 të ligjit nr.10186, datë 5.11.2009 “Për rregullimin e pronësisë mbi truallin shtetëror në zonat me përparësi turizmin”, me propozimin e Ministrit të Punëve Publike dhe Transportit, Këshilli i Ministrave
  
VENDOSI:
 
1. Agjencia e Legalizimit, Urbanizimit dhe Integrimit të Zonave/Ndërtimeve Informale (ALUIZNI) bën njoftim publik për dokumentet dhe procedurat e nevojshme për kalimin e së drejtës së pronësisë mbi truallin shtetëror në zonat me përparësi turizmin, për 20 ditë: 
a) në 2 gazetat me qarkullim më të madh në vend; 
b) në Televizionin Publik Shqiptar dhe në 2 televizione kombëtare;
c) në faqen zyrtare të internetit të ALUIZNI-t. 
2. Njoftimi publik përmban: 
a) afatin brenda të cilit subjekti i interesuar dhe personi i stimuluar duhet të paraqesin dokumentet pranë ALUIZNI-t, sipas ligjit nr.10186, datë 5.11.2009 “Për rregullimin e pronësisë mbi truallin shtetëror në zonat me përparësi turizmin”;
b) llojin e dokumenteve që duhet të paraqesë subjekti i interesuar/personi i stimuluar;
c) masën e tarifës që duhet paguar. 
3. Efektet financiare të njoftimit publik përballohen nga buxheti i ALUIZNI-t. 
Ky vendim hyn në fuqi pas botimit në Fletoren Zyrtare.

